**Järvselja Õppe- ja Katsemetskonna kevadsuviste raiete põhimõtted**

Käesoleva dokumendi eesmärgiks on sõnastada SA Järvselja Õppe- ja Katsemetskond (edaspidi sihtasutus) põhimõtted raiete ja kokkuveo planeerimisel kalendriaasta II ja III kvartalis, et tagada tasakaal metsakasvatuslike, äriliste ja keskkonnakaitseliste eesmärkide vahel. Tagada senisest suurem linnustiku ning loomastiku kaitse tundlikul pesitsus- ja poegimisperioodil, kaitsta metsamuldade vee- ja toiterežiimi ning vähendada metsa kahjustavate seenhaiguste levikuohtu kevadsuvise raietegevuse käigus.

Sihtasutuse põhimõtted metsaraiel kevadsuvisel perioodil:

1. Peale lume sulamist ja/ või talvekülmade möödumist, kui raielankidel liikumine või neile juurdepääs pole metsamullastikku suuresti kahjustamata enam võimalik, siis peatatakse kõikidel sellistel raielankidel metsamasinatega töö. Töid jätkatakse peale pinnase tahenemist. Samad reeglid kehtivad ka raieõiguse ostjatele.
2. Reeglina harvendus-, valik- ja uuendusraieid (lage- ja turberaie) ei teostata perioodil 15. aprillist kuni 15. juulini. Kasvava metsa ostjatele kehtestatakse samad nõuded. Eespool nimetatud kuupäevalised piirangud ei kehti teadus- või õppetööks vajalike raiete korral ning puhtmännikutes. Teadus- või õppetööks vajalike raiete läbiviimisel lähtutakse looduskaitseseadusest.
3. Alates II kvartali algusest planeeritakse raieid kuivemate kasvukohatüüpide raielankidel, et vajadusel saaks jätkata metsamaterjali kokkuvedu ilma pinnast oluliselt kahjustamata.
4. Harvendusraiet ei teostata puhtkuusikutes ja juurepessu ohtlikel aladel 15. aprillist 15. augustini.
5. Valgustusraiet ei tehta 20. aprillist 20. maini. Võimalusel vähendatakse valgustusraie mahtu ka maikuu teises pooles ja juunikuus.
6. Majandamispiirangutega metsades loobutakse valgustusraietest perioodil 15. aprillist 31. augustini, kui kaitse-eeskiri ei sätesta teisiti.
7. Puidu kokkuvedu perioodil 15. aprill kuni 15. juuni sõltub konkreetse raiekoha looduslikest tingimustest ning saab toimuda üksnes pinnast kahjustamata.